KIRJALLINEN KYSYMYS E-1322/01

esittäjä(t): Giorgio Celli (Verts/ALE) komissiolle

(3. toukokuuta 2001)

Aihe: Kaatopaikan laajentaminen Coralion kaupungissa Cerreto Guidin kunnassa (Firenzen alueella) Italiassa

Italialaisessa Cerreto Guidin kunnassa (Firenzen alueella) suunnitellaan kiinteiden talousjätteiden kaatopaikan uudelleen avaamista ja laajentamista.

Komitean muodostaneet asukkaat ovat ilmoittaneet olevansa tyytymättömiä paikallisviranomaisten esittämään ehdotukseen. Kyseinen alue sijaitsee itse asiassa maa-alueella, joka on tarkoitettu korkealaatuisten (tarkistetulla alkuperämerkinnällä sekä tarkistetulla ja vahvistetulla alkuperämerkinnällä varustetut viinit ja oliiviöljy) tuotantoon. Alueella, jonne kaatopaikka on tarkoitus jälleen avata sijaitsee yhteisön tärkeänä pitämä Fucecchion suoalue.

Onko komissio tietoinen tästä?

Aikooko komissio pyytää selvitystä asiasta vastaavilta tahoilta?

Margot Wallströmin komission puolesta antama vastaus

(28. kesäkuuta 2001)

Tilanteista, joissa jäsenvaltio todennäköisesti on soveltanut yhteisön ympäristölainsäädäntöä puutteellisesti, ilmoitetaan komissiolle yleensä joko kantelukirjeellä, parlamentin kirjallisilla kysymyksillä tai parlamentin vetoomusvaliokunnalle osoitetulla vetoomuksella. Tilanteet, joiden väitetään olevan ristiriidassa asiaa koskevan yhteisön lainsäädännön kanssa, on kuitenkin kuvailtava tarkasti, jotta komissio voi arvioida niitä sovellettavan yhteisön ympäristölainsäädännön perusteella.

Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetussa neuvoston direktiivissä 85/337/ETY(1) sekä sitä muuttavassa 3 päivänä maaliskuuta 1997 annetussa direktiivissä 97/11/EY(2) säädetään, että jäsenvaltioiden on ennen luvan myöntämistä varmistettava, että hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden ympäristövaikutukset arvioidaan. Direktiivissä tarkoitetut hankkeet luetellaan liitteissä.

Direktiivin 85/337/ETY, sellaisena kuin se on ennen siihen tehtyjä muutoksia, mukaisesti liitteessä II luetelluille hankkeille on tehtävä ympäristövaikutusten arviointi, jos jäsenvaltiot toteavat niiden laadun sitä vaativan. Jäsenvaltioiden on kuitenkin tehtävä esiarviointi sen määrittämiseksi, tarvitaanko liitteessä II tarkoitettujen hankkeiden ympäristövaikutusten arviointia. Direktiivissä 85/337/ETY, sellaisena kuin se on muutettuna, säädetään, että jäsenvaltioiden on määritettävä liitteessä II mainittujen hankkeiden osalta tapauskohtaisesti selvittämällä tai asettamiensa raja-arvojen tai valintaperusteiden avulla, arvioidaanko tämä hanke 510 artiklan mukaisesti. Tätä määrittelyä kutsutaan tutkimiseksi.

Parlamentin jäsenen antamien tietojen perusteella komissio katsoo, että kysymyksessä tarkoitettu hanke kaatopaikan uudelleen avaaminen ja laajentaminen voi kuulua direktiiveissä 85/337/ETY ja 97/11/EY tarkoitettuihin hankkeisiin ja erityisesti direktiivin 85/337/ETY liitteessä II mainitun luokan 11c teollisuus- ja kotitalousjätteiden käsittelylaitokset (muut kuin liitteessä I mainitut) ja/tai direktiivin 97/11/EY liitteessä II mainitun luokan 11b jätteidenkäsittelylaitokset (muut kuin liitteessä I mainitut) alaisiin hankkeisiin.

Regione Toscanan ympäristövaikutusten arviointia koskevan lainsäädännön (Legge Regionale 3 novembre 1998, no 79, Norme per l'applicazione della valutazione di impatto ambientale come modificata dalla Legge Regionale 20 dicembre 2000, no 79) mukaan alle 100 000 kuutiometrin (m3) kokoiset yhdyskuntajätteille tarkoitetut kaatopaikat on tutkittava sen määrittämiseksi, onko niille tehtävä ympäristövaikutusten arviointi, ja yli 100 000 kuutiometrin (m3) kokoisten yhdyskuntajätteille tarkoitettujen kaatopaikkojen ympäristövaikutusten arviointi on aina pakollinen. Italian lainsäädännössä siis varmistetaan, että Regione Toscanan kaatopaikat tutkitaan tai niiden ympäristövaikutukset arvioidaan asianmukaisesti. Kun valtion oma lainsäädäntö on yhdenmukainen yhteisön lainsäädännön kanssa eikä ole annettu todisteita, joiden

perusteella voitaisiin olettaa, että lakia aiotaan rikkoa, yhteisön väliintulolle ei komission mielestä ole perusteita. Tällöin komission on todettava, ettei rikkomusoletukselle ole perusteita, jollei jonkin tietyn hankkeen osalta osoiteta selkeästi, etteivät toimivaltaiset viranomaiset aio suorittaa tutkimusta tai ympäristövaikutusten arviointia tai että he ovat jättäneet sen suorittamatta tai että tutkimusmenettelyä tai ympäristövaikutusten arviointimenettelyä on sovellettu puutteellisesti. Koska tässä nimenomaisessa tapauksessa ei esitetä erityistä perustetta tutkimista tai ympäristövaikutusten arviointimenettelyn soveltamista koskevalle kantelulle, direktiivin säännöksiä ei voida toistaiseksi katsoa rikotun.

Luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(3) 6 artiklassa säädetään erityisten suojelutoimien alueita koskevista suojeluvaatimuksista. Kyseisen direktiivin 4 artiklan 5 kohdan mukaisesti näitä vaatimuksia sovelletaan myös yhteisön tärkeinä pitämiin alueisiin, kun alueet on hyväksytty ehdotettujen yhteisön tärkeinä pitämien alueiden luettelon perusteella 4 artiklan 2 kohdassa säädetyn menettelyn mukaisesti. Erityisten suojelutoimien alueita ei ole vielä valittu, eikä yhteisön tärkeinä pitämien alueiden luetteloa ole vielä hyväksytty. Jäsenvaltioiden on kuitenkin toimittava siten, etteivät direktiivin tavoitteet vaarannu, erityisesti silloin kun ehdotetuilla yhteisön tärkeinä pitämillä alueilla on ensisijaisesti suojeltavia luontotyyppejä ja lajeja. Vaikka yhteisön hyväksymää luetteloa ei ole, jäsenvaltioiden viranomaisten on pidättäydyttävä toimista, jotka voisivat huonontaa ehdotetun alueen tilaa.

Parlamentin jäsenen antamien tietojen perusteella kaatopaikkahankkeella ei ole todettu olevan todennäköisiä vaikutuksia ehdotettuun yhteisön tärkeänä pitämään alueeseen IT5130007 Padule Di Fucecchio. Koska hankkeen vaikutuksesta luontotyyppeihin ja lajeihin ei ole saatavilla tarkempaa tietoa, hankkeella ei voida olettaa olevan merkittävää vaikutusta mainittuihin alueisiin eikä direktiivin säännöksiä voida toistaiseksi katsoa rikotun.

Edellä kuvattujen tietojen perusteella ja koska tässä nimenomaisessa tapauksessa ei todeta perustetta esittää valitusta puutteellisesta soveltamisesta, ei direktiivien 92/43/ETY, sellaisena kuin se on muutettuna, tai 85/337/ETY säännöksiä voida toistaiseksi katsoa rikotun. Täten ei ole perusteita pyytää selvitystä asiasta vastaavilta kansallisilta viranomaisilta.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 206, 22.7.1992.